Mos-trauma verdiep - Misdaad - Republikein
Wednesday, February 26th, 20:56:11
07 January 2020 | Misdaad
Denver Kisting - ’n Ma van Rehoboth, me. Drieka Benz, wat weens die dood van haar enigste kind in rou gedompel is, het verdere trauma beleef toe sy dié dogter, me. Margaret Mos (33), Vrydag inderhaas moes begrawe.
Dít het gekom omdat die oorskot ná die nadoodse ondersoek in ’n stadium van ontbinding uit Windhoek teruggekeer het.
Mos se amptelike begrafnis is eers vir eerskomende naweek geskeduleer.
Benz het die dag ná Kersdag uitgevind dit is haar dogter wie se liggaam onlangs aan die buitewyke van Rehoboth onthoof ontdek is.
Benz het die polisie op die dorp op 26 Desember besoek ná Mos ’n paar dae vermis was.
Die Rehoboth-polisie het vroeër ’n beroep op lede van die publiek gedoen om te help met die uitkenning van die lyk van ’n jong vrou.
Adj.komm. Kauna Shikwambi, die nasionale polisiewoordvoerder, het gister by navraag gesê volgens die beampte aan diens by die polisielykshuis in Windhoek was die verkoelingsgeriewe in ’n werkende toestand aan die einde van die werksdag op Oujaarsdag.
Dié beamptes werk kantoorure, het Shikwambi gesê.
Met hul terugkeer op 2 Januarie het hulle vasgestel daar is ’n probleem met die yskas se temperatuur.
Volgens Shikwambi is ’n tegnikus se hulp ontbied “wat alles reggestel het”.
Op ’n vraag oor hoeveel liggame deur die temperatuuruitdaging geraak is, het sy gesê: “Die liggame was nie regtig ontbind nie.”
Oor Mos se oorskot het sy gesê dit is onbekend wanneer die liggaam aan die familie oorhandig is.
“Maar onthou die toestand van daardie liggaam. Dit is buite die lykshuis se beheer.”
Vroeër is berig Mos se liggaam is erg vermink.
Hoewel die polisie volgens Shikwambi steeds ’n saak van strafbare manslag ondersoek, is die ondersoek nog nie afgehandel nie.
“Niemand is in hegtenis geneem nie en die ondersoek duur voort.”
’n Familied van Benz het gister aan Republikein gesê hulle is stukkend oor die onwaardige begrafnis.
Volgens haar het hulle verneem die oorskot is glo nie ná die nadoodse ondersoek in die verkoelingsgeriewe teruggeplaas nie.
Sy sê bure van Benz het laatnag – enkele ure voor Mos deur ’n voertuig getref is – ’n vrou om hulp hoor skree.
Dit is in dié stadium nog onbekend of Mos reeds ten tyde van die ongeluk reeds dood was.
Naas haar ma word Mos deur haar stiefpa, mnr. Harry Benz, en ’n 13-jarige seun, Harrien, oorleef.
Shikwambi het vroeër gesê Mos se kop is onder die voertuig vasgekeer en is toe vermoedelik afgeruk.
Die familielid het gister gesê hulle het die Golf GTI gesien en reken dit kon nie moontlik gewees het nie.
Die bestuurder van die sedan moes vir ’n paar ure gehospitaliseer word weens die trauma van die ongeluk.
Hy was na verneem word uit ’n westelike rigting ooswaarts op pad toe die ongeluk gebeur het.
Die bestuurder het glo eers die persoon op die teerpad opgemerk toe hy reeds naby haar was.
’n Polisiebron op Rehoboth het gistermiddag gesê die nadoodse verslag is nog nie aan hulle beskikbaar gestel nie.